KCEแจงสถานการณ์น้ำท่วม
เคซีอีแจ้งสถานการณ์น้ำท่วม ระบุโรงงานในนิคมไฮเทคยังไม่เจอน้ำท่วม ขณะที่สำนักงานใหญ่ลาดกระบังน้ำยังต่ำกว่าคันดินกั้น
10 ต.ค. 2554

เคซีอีแจ้งสถานการณ์น้ำท่วม ระบุโรงงานในนิคมไฮเทคยังไม่เจอน้ำท่วม ขณะที่สำนักงานใหญ่ลาดกระบังน้ำยังต่ำกว่าคันดินกั้น
นางวรลักษณ์ องค์โฆษิต กรรมการบริหาร บริษัท เคซีอี อีเลคโทรนิคส์(KCE) แจ้งต่อตลาดหลักทรัพพย์เกี่ยวกับสภาวะน้ำท่วมล่าสุดว่า นิคมอุตสาหกรรมลาดกระบังซึ่งเป็นที่ตั้งของบริษัท ขณะนี้น้ำในคลองสาธารณะโดยรอบนิคมอุตสาหกรรมลาดกระบังมีระดับทรงตัว โดยต่ำกว่าสันเขื่อนดินป้องกันน้ำท่วมเฉลี่ย 55 เซ็นติเมตร ได้มีดำเนินการเร่งเสริมคันคลองจุดที่ต่ำให้สูงขึ้นจากที่เสริมไว้แล้ว อีก 30-50 เซ็นติเมตร การระบายน้ำออกนอกพื้นที่นิคม ยังระบายได้ตามปกติ ไม่มีน้ำท่วมขังและมีการติดตามสถานการณ์อย่างใกล้ชิด
ส่วนสถานการณ์น้ำท่วมในนิคมอุตสาหกรรมไฮเทค จังหวัดอยุธยา เป็นที่ตั้งของบริษัทย่อย ขณะนี้น้ำยังไม่ท่วมถึง ผนังเขื่อนป้องกันน้ำของนิคมมีความสูงระดับ 5.5 เมตร ขณะนี้ระดับน้ำสูงประมาณ 4.5 เมตร โดยระดับพื้นที่ของโครงการในนิคม สูง 2.3 เมตร 
อย่างไรก็ตาม ถนนภายในของบริษัทมีระดับสูงกว่าพื้นที่โครงการอีก 1 เมตร และอาคารชั่นล่างของบริษัทมีระดับสูงกว่าถนนขึ้นไปอีก 1.8 เมตร คาดว่าจะเพียงพอที่น้ำจะไม่ท่วมเข้าอาคาร แต่เพื่อป้องกันได้บริษัทได้ก่อกำแพงกั้นน้ำล้อมห้องควบคุมไฟฟ้าที่อยู่ชั้นล่างและได้ขนย้ายเครื่องจักรเท่าที่สามารถทำได้ขึ้นไปอยู่ในที่ปลอดภัยจากเหตุการณ์ใด ๆ ที่อาจเกิดขึ้น และอนุญาตให้พนักงานที่อยู่ในพื้นที่น้ำท่วมและได้รับความเดือดร้อนหยุดงานได้ บริษัทมีความจำเป็นต้องเปิดดำเนินการผลิตอยู่ แม้ว่าจะผลิตได้ในระดับ 70% ของกำลังการผลิต เพื่อเร่งผลิตออร์เดอร์ที่ค้างอยู่จำนวนมากให้ส่งได้ทันตามกำหนดส่งมอบ